text: Mads Melbye
  
  publiceret: 2020-05-07 19:31:24+02:00
  Mads Melbye, f. 1956, dansk læge og epidemiolog; sektordirektør og medlem af Statens Serum Instituts direktion.
  Mads Melbye har haft forskerstillinger i epidemiologi i Danmark og på National Cancer Institut, NIH, USA, før han blev statsepidemiolog og senere professor, chef for Afdeling for Epidemiologisk Forskning og direktør for Sektor for Sundhedsdokumentation og Forskning, Statens Serum Institut. Han er tillige professor i epidemiologi ved Københavns Universitet og professor på Department of Medicine, Stanford University i Californien, USA. Han har tidligere beklædt akademiske stillinger som forskningsrådsprofessor (Bertel Haarders superprofessorater), NORFA-professor og adjungeret professor ved Karolinska institutet i Sverige.
  Mads Melbye har skrevet flere end 480 publikationer, heraf mange i de store internationale tidsskrifter (New England Journal of Medicine, Lancet, JAMA, Nature Genetics). Han er redaktør af Journal of the National Cancer Institute og redaktionelt medlem af flere videnskabelige tidsskrifter.
  Mads Melbye har desuden bl.a. været formand for de Nordiske Forskningsråds koordinerende organ (2007-10), næstformand i Forskningsrådet for Sundhed og Sygdom (2006-10), formand for det Koordinerende Organ for Registerforskning (KOR) under Ministeriet for Forskning, Innovation og Videregående Uddannelser (2001-12) og formand for Board of Scientific Councillors, International Agency for Research on Cancer (IARC), Lyon, France (2012-14). Han er i dag formand for Helsefondens forskningsudvalg, medlem af det svenske Videnskabsministeriums infrastrukturkomité, medlem af the International Advisory Board hos Biobank UK, England, medlem af Governing Council, IARC, Lyon, France, medlem af Lægevidenskabens Fremme, A.P. Møller og hustru Chastine Mc-Kinney Møllers Fond og af Novo Nordisk Fondens Priskomité. Han er derudover medlem af flere komitéer, som rådgiver de offentlige myndigheder om sundhed og videnskab.
  Mads Melbye har bl.a. modtaget Anders Jahre prisen (1992), Novo Nordisk Prisen (2005) og Erhoffs store forskerpris (2014).